जिले में कांग्रेस के कुछ नेता बीते सालों में टीपू सुल्तान की जयंती के आयोजन में शिरकत करने से दूर रहे हैं. साल 2015 में जिले की कांग्रेस कमिटी के तत्कालीन अध्यक्ष बिद्दातंदा प्रदीप ने जयंती के दौरान उत्सव में भाग नहीं लिया. उन्होंने कहा था कि टीपू सुल्तान की सेना ने नपोकुलू में उनके 40 पूर्वजों को घर में आग लगाकर मार डाला था. दरअसल आज भी साल के एक खास समय पर नरसंहार को याद किया जाता है. कोडवा समुदाय के लोग अपने पूर्वजों को याद करते हैं और उनकी आत्मा की शांति के लिए प्रार्थना करते हैं. शायद यही वजह है जो टीपू सुल्तान की जयंती मनाना काडवू में कांग्रेस के लिए राजनीतिक रूप से भारी पड़ा है. इस साल मई महीने में हुए विधानसभा चुनाव में जिले की दोनों ही सीटों पर बीजेपी के विधायकों ने बड़े अंतर से जीत दर्ज की. विराजपेट के विधायक केजी बोप्पाइयाह ने 10 हजार वोटों के अंतर से जीत हासिल की जो 2013 में उन्हें मिली जीत के अंतर से दोगुना ज्यादा है. मदीकेरी से विधायक एम पी अप्पाचू रंजन ने 15000 वोटों के अंतर से जीत दर्ज की जो पिछले चार चुनावों का सबसे ज्यादा है.